Koko eilisen päivän valtiovarainministeri Petteri Orpo sanoi toimittajille toisella suupielellä, että talouskasvu on laaja-alaista ja väkevää ja toisella, että jakovaraa ei ole. Palkankorotustoiveet ovat pelkkää suhdannepölyä. Yhtä hyvin hän olisi voinut sanoa suoraan, että kakku on hyvää, mutta ei sitä kaikille anneta. Taloustalkoissa työt tehnyt väki syököön suhdannepölyä, jotta sivusta katsoneet johtajat voivat syödä talkooväen eväät rauhassa.

Eväitä on syöty koko ajan. Osuuspankin Reijo Karhinen lupasi kaksi vuotta sitten alentaa omaa palkkaansa taloustalkoiden nimissä, mutta unohti tehdä sen. Nyt hän aikoo toteuttaa lupauksensa, eli hänet piti käydä hakemassa niihin talkoisiin, joihin hän niin hövelisti lupautui mukaan.

Finnairin Pekka Vauramon 130 000 lisäeläke nousi jostain syystä vasta nyt esille, vaikka Suomen Kuvalehti kertoi asiasta jo viime helmikuussa. Omistajaohjausministerinä oli Juha Sipilä, ja tieto Finnairin hallituksen päätöksestä oli tullut valtioneuvoston kansliaan hyvissä ajoin. Siihen ei reagoitu mitenkään.

Kun asia nyt nousi kunnolla esille, niin sekä silloinen että nykyinen omistajaohjausministeri teeskentelevät vilpittömän hämmästynyttä. Nopeasti tultiin siihen tulokseen, että virkamiehen on pakko olla syyllinen. En nyt viitsi ruveta kyselemään tuliko Sipilälle kiusaus panna toiset antamaan väärä todistus, jotta itse välttyy tekemästä syntiä.

Helsingin Sanomat kertoi eilen, että hyvätuloisia odottaa veronkevennys, kun määräaikaisen solidaarisuusveron voimassaolo päättyy. Teknisesti ottaen kyseessä on tosiaankin vain määräaikaisen lain voimassaolon päättyminen, joten hallituksen ei tarvitse tehdä asiassa mitään päätöstä.

Näin saadaan hyvätuloisten palkkapussi pidettyä entisellään, koska kiky-sopimus vie tästä tulevan lisäedun. Hyvätuloiset ovat ainoa ryhmä, jonka ostovoima ei alene. Kaikkien muiden alenee. Erityisen paljon se alenee julkisen sektorin työntekijöiltä, joilta kiky vei osan lomarahoista ja pidensi työaikaa.

Saa nähdä mitä hallitus tälle asialle tekee vai tekeekö mitään. Kiusaus olla tekemättä mitään on varmasti suuri, koska olisihan mukava saada lisää hyvätuloisia seuraamaan talkoita sivusta.

En yhtään yllättynyt, kun uutisiin ilmestyivät myös teknologiateollisuuden edustajat valittamaan surkeuttaan. Jostain syystä talouskasvu ei tunnu kohdistuvan tälle merkittävälle vientialalle, joten palkkoja ei voi korottaa ja valtiolta pitää saada lisää tukea investointeihin. Veronmaksajien pitää rahoittaa teollisuuden investoinnit ja työntekijöiden pitää ymmärtää olla vaatimatta palkankorotuksia, jotta ala menestyisi, johtajat saisivat palkankorotuksensa ja osakkeenomistajat voittonsa.

Jakovaraa ei ole, mutta aina siitä voi vähän päältä ottaa. Aika paskat talkoot.

Kuva: Veikka Lahtinen/Facebook

EDIT 10.8.2017 klo 7.45:

Minulla on huomautettu, että suurituloiset maksavat puolet kaikista tuloveroista. Siihen vastaan, että valtion saamista verotuloista 85,4 % on muita kuin tuloveroja. Tuloverojen jakautuminen tuloluokittain näkyy tästä taulukosta: